12 vas ná plundertog Foto: SAPD Die polisie in Tshitale buite Louis Trichardt in Limpopo het 12 verdagtes in hegtenis geneem vir openbare geweld. Die verdagtes, tussen 20 en 30 jaar oud, word ook aangekla van brandstigting en kwaadwillige saakbeskadiging, het kol. Moatshe Ngoepe, provinsiale polisiewoordvoerder, gesê. Die inhegtenisnemings volg nadat gewelddadige protesaksie Saterdagoggend in Ga-Muila uitgebreek het. “Daar word beweer ŉ groep gemeenskapslede het op ŉ plundertog gegaan en die huise van ŉ plaaslike stamhoof en twee hoofmanne aan die brand gesteek.” Foto: SAPD Volgens Ngoepe is ses motors ook aan die brand gesteek en is die eiendom van ŉ plaaslike myn beskadig. Die skade beloop glo meer as R3 miljoen. Lede van die polisie se eenheid vir openbare orde het intussen die situasie gestabiliseer. Die rede vir die gewelddadige protesaksie is nog nie bekend nie maar volgens Ngoepe sal hulle ondersoek dit vasstel. Die verdagtes sal binnekort in die plaaslike landdroshof verskyn en die polisie verwag dat nog inhegtenisnemings sal volg. Lt.genl. Nneke Ledwaba, provinsiale polisiekommissaris, het die voorval ten sterkste veroordeel en gemeenskappe gewaarsku om nie die reg in eie hande te neem nie.